《以诗代书别后寄赠诗》
南北朝·陆倕

余本水乡士，闭门江海隅。时逢世道泰，蹇足步高衢。

名成宦虽世，效微功日疏。入仕乘肥马，出守拥高车。

关门游昔吏，迁亭有故书。江派资贤牧，宗英出建旟。

不劳王布鼓，无赖露田车。弼政非责实，求名已课虚。

长卿病犹在，修龄疾未祛。讵知亭长肉，宁挂府丞鱼。

不能未能止，内讼惭诸已。黾勉从王事，纚舟出淮泗。

朋故远追寻，暝宿清江阴。明旦一分手，翻飞各异林。

归舟随岸曲，犹闻歌棹音。行者日超远，谁见别离心。

夕次冽洲岸，明登慈姥岑。水流多回复，余归良未寻。

江关寒事早，夜露伤秋草。心属姑苏台，目送邯郸道。

葭苇日苍苍，亲知慎早凉。刘兄消渴病，休摄戒无良。

殷弟癫眩疾，行止避风霜。刘侯有馀冷，宜饵陟厘方。

伏子多风咳，门冬幸易将。率更爱雅体，体弱思自强。

吏曹勉玉润，讽议勖金相。比部多暇日，奚用肆龙章。

建德何为者，无堕无人乡。记室朋从暇，露蝎附行商。

议曹坐朝罢，尺板嗣徽芳。双栖成独宿，俱飞忽异翔。

眷言思亲友，沉思结中肠。追惟畴昔时，朝府多欢暇。

薄暮尘埃静，飞盖遥相迓。李郭或同舟，潘夏时方驾。

娱谈终美景，敷文永清夜。促膝岂异人，戚戚皆朋娅。

今者一乖离，漼然心事差。山川望犹近，便似隔天涯。

玉躬子加护，昭质余未亏。八行思自勉，一札望来仪。

作者简介：（470—526）南朝梁吴郡吴人，字佐公。陆慧晓子。少勤学，善属文。杜绝往来，昼夜读书数岁。年十七，举州秀才。与兄陆僚、陆任并有美名，时称三陆。与沈约、谢朓等共为齐竟陵王萧子良西邸八友。梁武帝天监初，为右军安成王主簿。武帝爱其才，命撰《新漏刻铭》、《石阙铭记》。累迁扬州大中正，太常卿。有文集。